Af hverju ættu útsvarsgreiðendur í Reykjavík að vera með borgarfulltrúana í fæði ? Það er sennilega varla hægt að hugsa sér leiðinlegri stjórnmálaumræðu en þref um mötuneytið . Í þessari viku máttum við þó þola það , þegar fram komu upplýsingar um kostnað Reykjavíkurborgar af því að næra borgarfulltrúa meðan á fundum borgarstjórnar stendur . Jú , það er sennilega æskilegra að borgarfulltrúarnir hnígi ekki niður á fundum af næringarskorti og fundirnir í Ráðhúsinu eru alræmdir fyrir að ætla engan enda að taka , en það er óhætt að segja að tölurnar hafi verið svimandi háar , svona fyrir hinn venjulega borgara , sem er vanur að borga fyrir matinn sinn sjálfur . Samkvæmt svari fjármála - og áhættustýringasviðs borgarinnar var að jafnaði borðað og drukkið fyrir 360 þúsund krónur á hverjum fundi borgarstjórnar , en þar væru hátt í 50 manns kostgangarar . Um 80% væri fyrir mat , en ótaldar aðrar veitingar fyrir afganginn . Af því tilefni er sjálfsagt rétt að fá svar við því hvort vínseðillinn sé góður . Hið sorglega er þó að þessar tölur virtust engum koma á óvart . Þær voru nefnilega algerlega í stíl við allar hinar fréttirnar um fjármálaóstjórn , sóun og flottræfilshátt , sem borist hafa úr Ráðhúsinu undanfarin ár . Eftir að fólk hafði hneykslast á þessu drykklanga stund kom þó á daginn að útreikningar fjármála - ogáhættustýringasviðs voru rangir . Að meðaltali kostaði hver fundur víst aðeins 208.000 krónur . Það var auðvitað gleðiefni að þar hafði kostnaðurinn verið ríflega ofætlaður , en hitt sorglegra að það kom engum , nákvæmlega engum , á óvart að fjármálasvið Ráðhússins kynni ekki að reikna . Þetta gerist einmitt þá daga sem borgarstjórn er að ganga frá fjárhagsáætlun . Við skulum vona að þar skeiki minna en 42% . En svo er hitt : Af hverju ættu útsvarsgreiðendur í Reykjavík að vera með borgarfulltrúana í fæði ? Væri ekki nær að gera einfaldlega matarhlé á fundum borgarstjórnar , en það væri þeirra sjálfra að huga að kaloríunum ? Þeir gætu komið með eitthvað heimasmurt með sér , nú eða brugðið sér á einhvern af fjölmörgum og frábærum veitingastöðum Miðbæjarins , þar sem hver og einn getur fundið mat við sitt hæfi og við hæfi fjárhags hvers og eins . En í þessu eiga borgarfulltrúarnir veskú að taka upp eigið veski .